Fl-20 ta' settembru 2016, il-Kunsill adotta qafas legali li, għall-ewwel darba, ser jippermetti lill-UE tapplika sanzjonijiet b'mod awtonomu kontra l-ISIL/Da'esh u persuni u entitajiet assoċjati jew li jappoġġawhom. Sa issa, is-sanzjonijiet jistgħu jiġu applikati biss kontra persuni u entitajiet elenkati min-Nazzjonijiet Uniti jew mill-Istati Membri tal-UE li jaġixxu b'mod individwali. L-UE ser tkun tista' timponi projbizzjoni fuq l-ivvjaġġar ta' individwi u ffriżar tal-assi ta' individwi u entitajiet li jiġu identifikati bħala assoċjati mal-ISIL (Da'esh)/ Al-Qaida. Dan ifisser li l-assi kollha tagħhom fl-UE ser jiġu ffriżati u li persuni u entitajiet tal-UE ser ikunu pprojbiti milli jagħmlu kwalunkwe fondi disponibbli lil persuni jew entitajiet elenkati. L-individwi u l-entitajiet fil-mira jinkludu dawk li ħadu sehem fl- ippjanar jew it-twettiq ta' attakki terroristiċi jew ipprovdew lill-ISIL (Da'esh)/ Al-Qaida bil- finanzjament , żejt jew armi, jew irċevew taħriġ terroristiku mingħandhom. Persuni jew entitajiet jistgħu jiġu elenkati wkoll minħabba attivitajiet bħal reklutaġġ inċitament jew atti ta' provokazzjoni pubblika u attivitajiet b'appoġġ għal dawn l-organizzazzjonijiet, jew l-involviment f' abbużi serji tad-drittijiet tal-bniedem barra mill-UE, inkluż il-ħtif, l-istupru, il-vjolenza sesswali, iż-żwieġ furzat u l-iskjavitù tal-persuni. L-UE ser tkun tista' timponi wkoll miżuri restrittivi fuq individwi li jivvjaġġaw jew jippruvaw jivvjaġġaw kemm barra mill-UE, u lejn l-UE, bl-għan li jappoġġaw lill-ISIL (Da'esh)/Al-Qaida jew jirċievu taħriġ mingħandhom. Dawn il-miżuri ser ikollhom fil-mira, b'mod partikolari, l-hekk imsejħa " ġellieda barranin ". B'riżultat ta' dan, l-UE ser tkun tista' telenka kull persuna li tilħaq dawn il-kriterji - inklużi ċittadini tal-UE li appoġġaw dawn l-organizzazzjonijiet barra mill-UE u li mbagħad jirritornaw. Il- projbizzjoni fuq l-ivvjaġġar ser tipprevjeni persuni elenkati milli jidħlu fi kwalunkwe stat membru tal-UE. Fil-każ ta' ċittadin tal-UE li jkun elenkat, il-projbizzjoni fuq l-ivvjaġġar ser iżżomm lil dik il-persuna milli tivvjaġġa lejn kwalunkwe stat membru tal-UE minbarra dak l-istat membru li dik il-persuna tkun ċittadin tiegħu. Mal-qbil dwar proposti għall-elenkar minn stati membri, persuni u entitajiet ser jiġu elenkati permezz ta' deċiżjoni tal-Kunsill u regolament tal-Kunsill adottat unanimament. Rispons għall-ġellieda terroristi barranin u l-attakki terroristiċi reċenti fl-Ewropa (informazzjoni ġenerali) Għalfejn u meta jintużaw il-miżuri restrittivi - 'sanzjonijiet' - tal-UE? Il-proċedura tal-adozzjoni ta' miżuri restrittivi tal-UE - 'sanzjonijiet' Deċiżjoni tal-Kunsill dwar miżuri restrittivi kontra ISIL (Da'esh) u Al-Qaida, u persuni, gruppi, impriżi u entitajiet assoċjati magħhom u li tħassar il-Pożizzjoni Komuni 2002/402/PESK Regolament tal-Kunsill li jimponi miżuri restrittivi addizzjonali kontra ISIL (Da'esh) u Al-Qaida u persuni fiżiċi u ġuridiċi, gruppi, entitajiet jew korpi assoċjati magħhom Ara l-paġna tal-laqgħa